În această dimineață, mai multe mașini care mergeau spre Dej erau stricate pe marginea drumului la o distanță mică de stația de carburanți Lukoil la ieșire din Cluj Napoca, de la Aeroportul Internațional Cluj Napoca. Șoferii se plâng de faptul că au alimentat de la stația Lukoil iar după ce au parcurs câteva zeci de metri mașinile lor s-au oprit și au refuzat să mai pornească. ”Am pus 25 de litri de benzină, am ieșit din stație, am mai parcurs 200 de metri și s-a oprit mașina. În spatele meu, o altă mașină s-a oprit și ea instantaneu. În mai puțin de 10 minute am numărat 17 mașini care s-au oprit pe drumul național”, spune Vasile Apahidean, un clujean supărat nevoie mare.

Din vorbă în vorbă, șoferii și-au dat seama că toate mașinile s-au oprit la scurt timp după ce au alimentat la stația Lukoil. ”Am mers acolo să vedem ce s-a întâmplat. În prima fază vânzătoarea ne-a spus că nu e de la ei. Apoi, au început să vină tot mai mulți șoferi să întrebe. Cauza e de la ei, au pus apă în combustubili”, spune un alt șofer.

La fața locului mai multe mașini specializate în tractarea autorismelor autorizate transportă mașinile spre service-uri autorizate.

”A intrat apă în combustibili”

La un moment dat, în stația de carburanți a venit și patronul care a recunoscut că pe țevile care alimentează rezervoarele, în tancurile de motorină și benzină, a intrat apă. ”Vom plăti toate cheltuielile, cu transportul mașinilor stricate în services, decontăm contravaloarea combustibilului cumpărat precum și toate reparațiile care sunt necesare”, a spus patronul, care se jură că nimeni de la stația pe care o conduce nu pune apă în carburanți și că totul a fost un accident.

Un mecanic auto consultat de EvZ, spune că în cazul mașinilor care circulă cu benzină, daunele sunt mai mici deoarece este nevoie doar de golire a rezervorului și de un filtru nou de benzină. ”În cazul mașinilor diesel, problemele sunt mai complexe deoarece se pot strica injectoarele și pompa de motorină care trimite în injectoare apă în loc de combustibil”, spune mecanicul.